**PROVEDBENI PLAN ZAŠTITNIH MJERA OŠ KNEGINEC GORNJI**

**EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA DJECU KOJA ĆE DOLAZITI NA NASTAVU U ŠKOLU NAKON 10. SVIBNJA I ZA RODITELJE TE DJECE**

**Ove epidemiološke mjere vrijede samo za one učenike čiji roditelji su se izjasnili da će njihova djeca pohađati nastavu u školi i potpisali pisanu izjavu o tome. Pisane izjave roditelji mogu podići tokom srijede i četvrtka, 6. i 7. svibnja od 8, 00 do 12, 00 na porti glavnog ulaza u školu, gdje će ih dočekati tehničko osoblje škole. Djeca, čiji se roditelji odluče za pohađanje nastave u školi, moraju sa sobom donijeti potpisane izjave oba roditelja. Navedene mjere prilagođene su uvjetima rada u našoj školi i moraju se poštivati. Mjere su izrađene prema uputama Hrvatskog zavoda za javno zdravstvo.**

**OBVEZE RODITELJA PRIJE DOLASKA DJETETA U ŠKOLU**

1. Roditelji/skrbnici imaju obavezu izmjeriti tjelesnu temperaturu djetetu svaki dan prije dolaska u školu, te u slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta.

2. Osigurati djetetu 1 paketić papirnatih maramica za nos i staviti ga u školsku torbu.

**DOLAZAK UČENIKA I RODITELJA U ŠKOLU**

1. Nastava za 1. i 2. razred odvijat će se u novom djelu škole gdje će biti odvojeni katovima. Nastava za 1. razred odvijat će se u prizemlju, a za 2. razred na katu škole. Učenici 1. i 2. razreda ulaze na stražnji ulaz škole. Učenici 3. i 4. razreda bit će raspodjeljeni u starom djelu škole, tako da se nastava za 3. razred odvija u prizemlju, a za 4. razred na katu. Učenici ulaze u školu na glavni ulaz. Ovakvim rasporedom osigurali smo zadovoljavajuću distancu među razredima te osigurali dovoljan broj sanitarnih čvorova za učenike. Djecu i roditelje pred ulaznim vratima dočekuju učiteljice. Djeca sama ulaze u zgradu škole. Roditelji se ne okupljaju na ulazu niti ulaze u prostor školske zgrade.

2. Roditelji/skrbnici koji dovode i odvode djecu u školu to čine na način da ne ulaze u školu i školsko dvorište osim u krajnjoj nuždi, već dolaze do ulaza u školsko dvorište pri čemu zadržavaju distancu od najmanje 2 metra u odnosu na druge roditelje/skrbnike i djecu.

3. Dijete roditelj/skrbnik dovodi i odvodi iz škole na način da je u pratnji jednog djeteta uvijek jedna odrasla osoba/roditelj/skrbnik. U pratnji pojedinog djeteta uvijek je ista osoba ili se izmjenjuju dvije odrasle osobe.

4. U pratnji djeteta treba biti odrasla osoba koja živi u istom kućanstvu s djetetom te upravo ona osoba koja je, u odnosu na druge osobe koje bi mogle dovoditi i odvoditi dijete, uključena u takav tip dnevnih aktivnosti da je njena mogućnost zaraze s COVID-19 najmanja.

5. Roditelji/skrbnici ne smiju dovoditi niti odvode djecu iz škole niti ulaziti u vanjske prostore i unutarnje prostore škole ako imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 ili su pod sumnjom da bi mogli biti zaraženi s COVID-19 a pogotovo ako su u samoizolaciji jer tada ne smiju izlaziti iz kuće. Ukoliko je dijete bilo u kontaktu s takvom osobom ono također mora ostati kod kuće.

6. Učenik dolazi i odlazi iz škole sa školskom torbom te svoju opremu i pribor ne dijeli s drugim učenicama. Školske papuče dijete ne ostavlja u školi, nego ju nosi sa sobom.

**BORAVAK UČENIKA U ŠKOLI**

1. Djeca bi trebala održavati distancu (fizičku udaljenost) od druge djece i odraslih, primjereno razvojnoj dobi.

2. Djeca ne bi trebala dodirivati usta, nos, oči i lice kao i da ne stavljati ruke i predmete u usta, primjereno razvojnoj dobi.

3. Djecu trebaju redovito i pravilno prati ruke prije ulaska u svoju učionicu, prije i nakon konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo.

4. Djeca bi trebala kada kašlju i kišu prekriti usta i nos laktom ili papirnatom maramicom koju poslije trebaju odbaciti u koš za otpad s poklopcem te oprati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.

5. Djeca ne bi trebala dijeliti čaše, šalice, drugo posuđe i pribor za jelo s drugom djecom.

6. Svako dijete samo postupa sa svojom odjećom i obućom, školskim priborom, torbama i knjigama te ih ne dijeli s ostalom djecom i ne dodiruje i ne uzima stvari druge djece.

7. Djeca ne nose zaštitne maske i rukavice. U svakoj učionici će se nalaziti potrebna količina dezinfekcijskih sredstava koja su nužna za sve potrebe učenika tijekom boravka u školi.

8. Kod potrebe odlaska na toalet ili pranja ruku djeca iz jednog razreda koriste samo onaj toalet koji je na korištenje dodijeljen njihovom razredu.

9. Tijekom boravka u školi i pod odmorima djeca ne napuštaju prostoriju u kojoj se odvija nastava za njihov razred, osim potrebe odlaska na toalet i pranja ruku.

**ORGANIZACIJA NASTAVE U ŠKOLI**

1. Nastava se u školi organizira samo u onim razredima u kojima su roditelji prijavili da će dijete pohađati nastavu u školi i potpisali pisanu izjavu. Ostali učenici nastavu prate na HTV3 i rješavaju zadatke koje im učiteljica pošalje na način kako je dogovoreno na početku nastave na daljinu.

2. Raspored ulaska učenika u školu, početka i završetka nastave te odmora utvrdit će se nakon formiranja razrednih grupa ako bude interesa roditelja za nastavu u školi. Raspored će se formirati na način da se izbjegne kontakt djece jednog razreda s drugim razredima.

3. U razredu s učenicima boravi samo njihova učiteljica razredne nastave.

4. Predmete koje učenicima predaju drugi učitelji (Engleski jezik, Vjeronauk, Glazbena kultura u 4. razredu, Njemački jezik u 4. razredu ) neće se održavati za učenike u školi nego na daljinu kao i do sada.

5. U školi se također neće održavati nastava TZK, kao i ostale tjelesne aktivnosti koje se provode u zatvorenom prostoru.

6. PODJELA ŠKOLSKE UŽINE

Podjela hrane će se izvršiti dostavom pred razred, svakom razrednom odjelu posebno, najstrože poštivajući upute HZJZ.

**POSTUPANJE U SLUČAJU SUMNJE U ZARAZU KOD DJETETA**

Ravnatelj škole u dogovoru s nadležnim školskim liječnikom o svakoj sumnji na COVID-19 kod zaposlenika ili djece (o čemu roditelj/skrbnik ima obavezu hitno telefonom obavijestiti ravnatelja) obavještava nadležnog školskog liječnika. Posebno žurno i neizostavno ravnatelj obavještava nadležnog školskog liječnika u slučaju grupiranja sumnje ili zaraze COVID-19 (2 i više djelatnika i/ili djece sa sumnjom iz iste učionice/zgrade i sl.).

**ODLAZAK IZ ŠKOLE**

1. Odlazak učenika iz škole odvija se prema utvrđenom rasporedu za izlazak svakog pojedinog razreda i to na način da ne dolazi do kontakta između djece različitih razreda. Učenici napuštaju školsku zgradu uz nadzor svoje učiteljice kako je određeno da se postigne potrebna distanca te ne dolaze u kontakt s učenicima drugih razreda. Prilikom ulaska i izlaska iz škole u kontroli distance bit će uključeno i tehničko osoblje škole.

2. Roditelji/skrbnici koji dolaze po dijete u školu ne smiju ulaziti u prostor školskog dvorišta i škole, osim u krajnjoj nuždi, nego dijete čekaju ispred ulaza u školsko dvorište poštujući mjere sigurnosnog razmaka od drugih roditelja i djece.

3. Nakon izlaska iz učionice i oblačenja obuće, djeca peru ruke tekućom vodom i sapunom.

4. Nakon pranja ruku djeca se bez nepotrebnog zadržavanja upućuju prema izlazu iz škole koji je utvrđen kao izlaz za njihov razred te napuštaju školsko dvorište.

Plan je izradila stručna služba i ravnatelj škole.

Gornji Kneginec, 5. 5. 2020.